西湖大醉走筆百韻
作者：白玉蟾
朝代：宋

paragraphs: 廼先天皇君，萬有七千祀。
迄彼大庭時，封於葛天氏。
邈計幾何年，是生余小子。
上清太極公，造道窮天髓。
有晉勾漏侯，煉丹極地肺。
豈曰其雲仍，容或有肖似。
阿亾昔吞月，誕日非指李。
少長異强袌，世家得源委。
誰言空桑生，乃嗣白仲理。
少傅仕唐朝，香山號居士。
不曾受衣盂，漫自訪根柢。
長是娛林泉，靡復鬨都鄙。
光景長如絲，功名大似米。
留情十種仙，托契五窮鬼。
塵埃日以遥，富貴雲而已。
允矣躬清明，聽之自贊毀。
且非筆不鋒，自信文甚綺。
接踵李杜壇，信威屈賈壘。
既而倦釣鰲，何以更呼蟡。
此念輕萬鍾，所懽在四美。
青帝御山河，東風管紅紫。
煙寒綠柳顰，日暖黄鸝喜。
當此醉則歌，悠然起而舞。
槐陰清晝長，蟬噪新聲止。
修竹森羣賢，瑞蓮立萬妓。
頓忘蝸蠅心，坐洗笙笛耳。
月色凝冰壺，桂花落金蟻。
風松嘯長林，霜鴈過寒水。
於心豁然凄，有酒多且旨。
及無蟋蟀吟，漸至芙蓉死。
臘雪飛鵝毛，江梅吐玉蘂。
吟詩三嗅之，對景一莞爾。
亦以寸心堅，於焉百念弛。
往時丱角間，縱步禪關裏。
香象截河流，凍蠅透窗紙。
洞搜到戶庭，何異喪考妣。
手接祕魔杈，胸當石砮矢。
最初悟苦空，旋復學久視。
雖殊斲雪功，同一標月指。
鑿井求丹砂，斸雲種枸杞。
矧當偷蟠桃，亦欲追騄駬。
神授嚥日書，帝錫驅雷璽。
那知天可階，是蓋道在邇。
吾生詎已而，君子誠樂只。
回首三十年，如之何也矣。
舊嘗習騎射，馬鞍謾傷髀。
亦嘗習劍擊，鐔鄽屢擣齒。
籌略成無庸，韜鈐誰可比。
東方罷奏書，南郭歸隠几。
澡慮服葠苓，潔身佩蘭芷。
然雖羨簪纓，奚若就刀匕。
展也趣清虛，終焉知本始。
頃年事四方，重趼啻萬里。
海嶽靡不周，風煙莫能紀。
東游衡廬顛，北逮灊皖趾。
南登蒼梧脊，西噉青城觜。
雲伴金華棲，月依玉笥艤。
羅浮山以南，彭蠡水之涘。
橫笛岳陽樓，飛觴金山寺。
武夷猿相呼，委羽鶴久俟。
禹穴鬰𤄷嶆，秦城就頹靡。
桂林嵐光嬌，甌越海氣詭。
閤皂青崔峨，麻姑翠迤邐。
醉尋張陵孫，走遇許遜婢。
澎浪若山高，浯溪與天峙。
曾樵鴈蕩中，亦釣太湖底。
所交皆英豪，初不介彼此。
素志驂龍鸞，寒厨赦犬豕。
苦吟思嘔心，俗狀厭擎跽。
徘述煮笋經，笑補遺民史。
風騷追蘇黄，寂寞造陶姒。
饑寒莫熒惑，煉養有憑恃。
余有黄芽田，旦暮舉耒耜。
余有白雪蠶，左右置箱篚。
儘使閑姓名，浩然滿朝市。
方將山水蒙，毋怪天地否。
顔舜足儕晞，廣聃敢肩擬。
但令心以灰，世事盡糠粃。
造物神與游，天公氣可使。
伏槽待賞音，焦尾叫知己。
投閤辱太玄，舞雩風一唯。
行藏固不同，領略貴有以。
浮海慨槎仙，臨風喚月姉。
或疑有箇扅，豈謂惟薏苡。
若士乘大鵬，跫音卜嫩蟢。
陰陽諉曰深，血脈微可揣。
畔岸諉曰遐，舟車容可庀。
孤鴉喚晴暉，拱鼠濯清泚。
龜蛇伏劍蟠，雞犬待鼎舐。
不愁松柏凋，祇畏桑榆徙。
意馬息驅馳，心兵遂消弭。
身中玉樓臺，赤子處非侈。
身外金埤堄，虎臣治不圮。
疇能弗鴻鵠，而又戀枌梓。
未免畏白圭，禔身蹈廉耻。
非將獻黄金，賂天丐福祉。
决之西則西，可以仕則仕。
荷鍤死便埋，歸園生爲誄。
愴神眺高遐，懷寶謹操履。
我往蓬萊山，世人勞所企。